Kinesiske Changans første Deepal S07 på vej til Europa

München, 7. maj 2025 – Produktionen af Changan Deepal S07, en elektrisk SUV rettet mod det europæiske marked, er begyndt i Nanjing, Kina. De første biler er nu afsendt og indleder en seks uger lang sørejse med ankomst til Europa i juni. Kundeleverancer ventes at begynde i september i Danmark, Tyskland, Norge, Storbritannien og Holland.

Deepal S07 produceres på Changans 5G-forbundne fabrik i Nanjing, hvor virksomheden anvender mere end 40 digitale teknologier i produktionen. Ifølge Changan giver det forbedringer i effektivitet og reduktion i CO₂-udledning og omkostninger sammenlignet med traditionelle produktionsformer.

Udviklet med fokus på europæiske krav

Modellen er designet i Changans udviklingscenter i Torino og er ifølge producenten udviklet med henblik på europæisk smag og funktionalitet. Bilen har opnået en 5-stjernet sikkerhedsvurdering i Euro NCAP og har en opgivet WLTP-rækkevidde på 475 kilometer. Startprisen er sat til €45.000 – den præcise danske pris kender vi endnu ikke.

Interiøret rummer funktioner som augmented reality head-up display og gestusstyrede betjeningselementer. Derudover omfatter bilens førerassistentsystemer blandt andet adaptiv fartpilot, automatisk nødbremse og skiltegenkendelse.

Opbygning af europæisk infrastruktur

For at understøtte lanceringen etablerer Changan et europæisk eftermarkedssystem. Et nyt reservedelscenter i samarbejde med Kuehne+Nagel er under opbygning i Helmond, Holland, med henblik på at sikre tilgængelig service og reservedele fra første leveringsdag.

Changan har i alt solgt 400.000 elbiler siden introduktionen af mærket Deepal for 29 måneder siden – heraf 240.000 i 2024. Virksomheden har over 40 års erfaring med bilproduktion og har produceret mere end 20 millioner køretøjer på globalt plan.

Du kan læse mere om Changan og Deepal her.

Kinesiske Changans første Deepal S07 på vej til Europa